DA Den Europæiske Unions Tidende L 2/1

KOMMISSIONENS FORORDNING (EU) 2016/1

af 3. december 2015

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for bifenazat, boscalid, cyazofamid, cyromazin, dazomet, dithiocarbamater, fluazifop-P, mepanipyrim, metrafenon, picloram, propamocarb, pyridaben, pyriofenon, sulfoxaflor, tebuconazol, tebufenpyrad og thiram i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og

ud fra følgende betragtninger:

(1) Der er i bilag II til forordning (EF) nr. 396/2005 fastsat maksimalgrænseværdier for restkoncentrationer af bifenazat, cyazofamid, cyromazin, mepanipyrim, metrafenon, propamocarb og tebuconazol. Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af dithiocarbamater og thiram. Der er i del A i bilag III til nævnte forordning fastsat maksimalgrænseværdier for boscalid, dazomet, fluazifop-P, picloram, pyridaben, pyriofenon og tebufenpyrad. Der var ikke fastsat nogen specifikke maksimalgrænseværdier for sulfoxaflor, og stoffet er heller ikke omfattet af bilag IV til nævnte forordning, hvorfor standardværdien på 0,01 mg/kg fastlagt i artikel 18, stk. 1, litra b), har fundet anvendelse.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet bifenazat, på blåbær, tranebær, stikkelsbær og azarolhvidtjørn indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.

(3) For så vidt angår boscalid, er der indgivet en sådan ansøgning for bønner og ærter (med bælg). For så vidt angår cyazofamid, er der indgivet en sådan ansøgning for auberginer. For så vidt angår cyromazin, er der indgivet en sådan ansøgning for »hoved- og pluksalat og salatplanter«, »spinat og lignende blade« og »urter og spiselige blomster«. For så vidt angår dazomet, er der indgivet en sådan ansøgning for frugter med kodenummer 0100000, gulerødder, radiser, frugtgrøntsager (undtagen sukkermajs), bladkål, »hoved- og pluksalat og salatplanter« og »spinat og lignende blade«. For så vidt angår fluazifop-P, er der indgivet en sådan ansøgning for knoldselleri, jordskokker, ærter (uden bælg), artiskokker, tørrede bønner, linser, lupiner, hørfrø, valmuefrø, saflorfrø, urtete (tørrede rødder) og krydderier (rødder eller jordstængler). For så vidt angår metrafenon, er der indgivet en sådan ansøgning for jordbær, tomater, auberginer og agurker. For så vidt angår metrafenon, er der indgivet en sådan ansøgning for humle. For så vidt angår picloram, er der indgivet en sådan ansøgning for almindelig hjulkrone. For propamocarb er der indgivet en sådan ansøgning for hvidløg, kepaløg og skalotteløg. For så vidt angår pyridaben, er der indgivet en sådan ansøgning for cucurbitae (spiselig skræl). For så vidt angår pyriofenon blev der indgivet en sådan ansøgning for spisedruer. For så vidt angår tebuconazol, er der indgivet en sådan ansøgning for agurker og courgetter. For så vidt angår tebufenpyrad, er der indgivet en sådan ansøgning for citrusfrugter, blommer, jordbær, tomater, peberfrugter, auberginer, drueagurker/asieagurker, meloner og vandmeloner.

(4) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af thiram på avocadoer. Ansøgeren hævder, at den godkendte anvendelse af dette stof på sådanne afgrøder i Australien og New Zealand medfører højere restkoncentrationer end maksimalgrænseværdierne i forordning (EF) nr. 396/2005, og at det er nødvendigt at fastsætte højere maksimalgrænseværdier (for restkoncentrationer) for at undgå handelsbarrierer for importen af disse afgrøder.

(5) I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.

(6) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.

(7) Autoriteten konkluderede i sine begrundede udtalelser, at for så vidt angår anvendelse af cyromazin på endivie og anvendelse af tebufenpyrad på peberfrugter kan en risiko for forbrugerne ikke udelukkes. De gældende maksimalgrænseværdier bør derfor forblive uændrede.

(8) For så vidt angår anvendelse af cyromazin på vårsalat og friske urter, anvendelse af dazomet på frugter og anvendelse af tebufenpyrad på blommer, drueagurker/asieagurker, meloner og vandmeloner støtter de fremsendte data lavere maksimalgrænseværdier end de gældende. Eftersom det dog er nødvendigt at kontrollere, om disse lavere maksimalgrænseværdier i tilstrækkelig grad afspejler kritisk god landbrugspraksis anvendt i EU, og i betragtning af at de gældende maksimalgrænseværdier er sikre for forbrugerne, bør de gældende maksimalgrænseværdier ikke sænkes inden for rammen af den nuværende forordning, men oplysningerne udledt af de indsendte data bør anvendes ved vurderingen af de gældende maksimalgrænseværdier for disse stoffer.

(9) For så vidt angår dithiocarbamater, konkluderede autoriteten, at der var brug for at fastsætte en ny maksimalgrænseværdi for avocadoer på 7 mg/kg for i tilstrækkelig grad at imødegå anvendelsen af thiram på sådanne afgrøder. Den foreslåede maksimalgrænseværdi anses for at være sikker for forbrugerne.

(10) For så vidt angår alle andre ansøgninger, konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde dem, eller ved kortvarig eksponering gennem et højt forbrug af de pågældende afgrøder og produkter.

(11) For så vidt angår sulfoxaflor, indsendte autoriteten en konklusion om peerevalueringen af vurderingen af pesticidrisikoen ved aktivstoffet sulfoxaflor (3). Inden for den ramme anbefalede autoriteten at fastsætte maksimalgrænseværdier, der omfatter både de repræsentative anvendelsesformål i henhold til god landbrugspraksis i Unionen og anmodninger om importtolerancer fra adskillige tredjelande. Kommissionen har rådført sig med EU-referencelaboratorierne om passende bestemmelsesgrænseværdier.

(12) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(13) Forordning (EF) nr. 396/2005 bør derfor ændres.

(14) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 3. december 2015. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu.

Reasoned opinion on the modification of the existing maximum residue levels (MRLs) for bifenazate in blueberries, cranberries, gooseberries and azaroles (kiwiberries). EFSA Journal 2015;13(3):4047 (20 s.).

Reasoned opinion on the modification of the existing maximum residue levels (MRLs) for boscalid in beans and peas with pods. EFSA Journal 2015;13(3):4045 (19 s.).

Reasoned opinion on the modification of the existing MRL for cyazofamid in aubergines. EFSA Journal 2015;13(1):3993 (19 s.).

Reasoned opinion on the modification of the existing MRLs for cyromazine in various leaf vegetables and fresh herbs. EFSA Journal 2015;13(1):4004 (22 s.).

EFSA Journal 2015;13(3):4049 (23 s.).

EFSA Journal 2015;13(3):4059 (28 s.).

Reasoned opinion on the modification of the existing maximum residue levels (MRLs) for mepanipyrim in tomato, aubergine, strawberry and cucumber. EFSA Journal 2015;13(3):4037 (24 s.).

Reasoned opinion on the setting of a new maximum residues level (MRL) for metrafenone in hop cones. EFSA Journal 2015;13(4):4078 (19 s.).

Reasoned opinion on the modification of the existing maximum residue level (MRL) for picloram in borage and corn gromwell seeds. EFSA Journal 2015;13(3):4062 (20 s.).

Reasoned opinion on the modification of the existing maximum residue levels for propamocarb in onions, garlic, shallots and leeks. EFSA Journal 2015;13(4):4084 (20 s.).

Reasoned opinion on the modification of the existing maximum residue level maximum residue level (MRL) for pyridaben in cucurbits — edible peel. EFSA Journal 2015;13(3):4041 (21 s.).

Reasoned opinion on the modification of the existing maximum residue level (MRL) for pyriofenone in table grapes. EFSA Journal 2015;13(3):4071 (16 s.).

Reasoned opinion on the modification of the existing MRLs for tebuconazole in cucumbers and courgettes. EFSA Journal 2015;13(1):4000 (24 s.).

Reasoned opinion on the modification of the existing MRLs for tebufenpyrad in various crops. EFSA Journal 2015;13(4):4091 (29 s.).

Reasoned opinion on the modification of the existing MRL for thiram in avocados. EFSA Journal 2015;13(1):4003 (21 s.).

(3) Conclusion on the peer review of the pesticide risk assessment of the active substance sulfoxaflor. EFSA Journal 2014;12(5):3692 (170 s.).